‘Hele Oos-Kaap-kabinet skuldig aan Mandela-begrafnisskandaal’Die openbare beskermer Busisiwe Mkhwebane se verslag oor oudpres. Nelson Mandela se begrafnis (Foto: Jonisayi Maromo/ANA) Die Demokratiese Alliansie in die Oos-Kaap het die hele provinsiale kabinet, veral die voormalige premier Phumulo Masaulle, beskuldig vir die skandaal van die verslag oor oudpres. Nelson Mandela se begrafnis. Die openbare beskermer, Busisiwe Mkhwebane, het vroeër vandeesmaand ŉ verslag vrygestel waarin sy bevind het dat daar grootskaalse wanadministrasie ter waarde van R300 miljoen plaasgevind het deur die Oos-Kaapse provinsiale regering toe Mandela se begrafnis in 2013 gefinansier is. Masaulle was in daardie stadium die LUR vir finansies en ekonomiese ontwikkeling. DA-LP Bobby Stevenson het Woensdag in ŉ verklaring gesê die onreëlmatighede het plaasgevind toe Masaulle aan bewind was en hy moet ten volle aanspreeklik gehou word. Hy het gesê alhoewel die ANC-geleide Oos-Kaapse provinsiale regering binne regte was om ŉ regsmening in te win oor die openbare beskermer se Mandela-begrafnisverslag, moet die provinsiale regering fokus op die stappe wat gedoen gaan word wat betref die kwessies wat in die verslag aangeroer is. “Alhoewel alle vingers wys na die direkteur-generaal van die Oos-Kaap, Marion Mbina-Mthembu, wat betref haar rol in die skandaal, kan dit nie die rol van die provinsiale kabinet en veral die huidige premier en voormalige LUR vir finansies, Phumulo Masualle, ontken nie.” Refiloe Nt’sekhe, nasionale woordvoerder van die DA, het Maandag ŉ verklaring by die Suid-Afrikaanse Polisiediens afgelê en die openbare beskermer se verslag ingehandig om bykomende klagte te voeg by die ondersoek van die direktoraat vir prioriteitsmisdaadondersoeke (die Valke). Stevenson het gesê toe die DA vroeër in 2014 Masualle se rol in die skandaal by die provinsiale wetgewer aangeval het, het die ANC hom beskerm. “Athol Trollip, voormalige DA-leier in die wetgewer, is vir 30 dae geskors uit die wetgewer. Die DA is hof toe en die besluit is met ŉ skikking omgekeer.” Stevenson het vroeër vandeesweek gesê hy het vrae by die wetgewer ingedien om antwoorde te kry oor wat die provinsiale wetgewer sedert 2014 gedoen het met die persone wat verantwoordelik was vir die onreëlmatighede. Stevenson het ook ŉ skrywe gerig aan die speaker van die wetgewer Noxolo Kiviet, en versoek dat die openbare beskermer se verslag, wat na haar verwys is, na die staande komitee oor openbare rekeninge (Scopa) verwys moet word sodat hulle dit verder kan hanteer. “Die DA is van mening dat die politici wat betrokke was by die skandaal, aanspreeklik gehou moet word. Die DG kan nie alleen die sondebok wees nie. Die verslag is nie net ŉ akte van beskuldiging teen haar nie, maar die hele provinsiale kabinet wat op 6 Desember 2013 die besluit geneem het om die finansieringsmodel van die begrafnis goed te keur.”